Twee verskeie kere uit bewegende motor in Pretoria geskietDie koeëlgate in die deur van die motor. Foto: SAPD Twee mense is in ŉ kritieke toestand nadat hulle Vrydagmiddag verskeie kere in hul motor op Garsfonteinweg in Pretoria geskiet is. Sers. Asnath Melatsi, woordvoerder van die polisie, het gesê ŉ man en ŉ vrou het omstreeks 15:50 in ŉ geel Renault Clio op Garsfonteinweg gery. Naby die N1-Noord-afrit het vier mans vanuit ŉ BMW skote op hulle afgevuur. “Die man is vier keer in die rug getref en vyf keer in die agterstewe. Die vrou is twee keer in haar middel geskiet,” het Melatsi gesê. Die vrou kon daarin slaag om na ŉ nabygeleë voorruitherstel-onderneming te ry van waar ŉ ambulansdiens ontbied is. Chris Botha, woordvoerder van Netcare 911, het gesê die man was in ŉ kritieke toestand, terwyl die vrou se skietwonde ook ernstig was. Die motor waarin die slagoffers geskiet is. Foto: SAPD Melatsi het gesê ŉ motief vir die skietery is nog nie vasgestel nie, maar daar word nie vermoed dat dit ŉ mislukte kaping was nie. “In hierdie stadium ondersoek ons ŉ saak van poging tot moord,” het sy gesê. Niemand is nog in verband met die voorval in hegtenis geneem nie.